Асаблівасцю спартыўнага спаборніцтва ў латвійскай Кулдызе з’яўляецца тое, што яно праходзіць па бруку, а траса мае шмат паваротаў па старадаўніх вуліцах горада, што робіць бег цяжэйшым. Але Сцяпан звыклы да выпрабаванняў. Бо з дзяцінства бацька Валерый Сцяпанавіч прывучаў яго да думкі, што неабходна быць фізічна падрыхтаваным, і працаваць над сабой трэба кожны дзень. Будучы спартсмен нарадзіўся ў вёсцы Антонава Буда, што ў Лебядзянкаўскім сельсавеце. Ніякіх секцый, дзе можна было б займацца спортам, там не было. Таму Сцяпан Рагаўцоў трэніраваўся сам: бегаў навыперадкі з любімым сабакам па мянушцы Амур. Падчас вучобы ў школе на раённых, а потым і абласных спаборніцтвах па кросе паказаў вельмі добрыя вынікі і трапіў на рэспубліканскі этап. Там яго заўважыў трэнер, і ўжо адзінаццаты клас Сцяпан заканчваў у Магілёўскім дзяржаўным вучылішчы алімпійскага рэзерва. Потым Сцяпан Рагаўцоў скончыў МДУ імя А. А. Куляшова па спецыяльнасці “фізічная культура”. Зараз атлет трэніруецца ў Гродненскім абласным комплексным цэнтры алімпійскага рэзерва і выступае за дзве вобласці – Магілёўскую і Гродненскую.